Title: predkladacia
Author: eva Ružičková.
Last saved by: agenda0
Company: MPSV

Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky ako ústredný orgán štátnej správy  pre pracovnoprávne vzťahy, právne vzťahy pri vykonávaní štátnej služby a verejnej služby predkladá na rokovanie vlády Slovenskej republiky návrh skupiny poslancov Národnej rady Slovenskej republiky - členov Výboru Národnej rady Slovenskej republiky pre kultúru a médiá na vydanie zákona, ktorým sa dopĺňa zákon  č. 313/2001 Z. z. o verejnej službe (tlač 1316).

	Účelom predloženého návrhu skupiny poslancov je ustanoviť, aby sa tarifný plat zamestnancov, ktorí vykonávajú odborné činnosti v oblasti tvorby šírenia, uchovávania a sprístupňovania kultúrnych hodnôt určoval podľa osobitnej stupnice platových taríf, ktorá je ustanovená  pre pedagogických zamestnancov a vedeckovýskumných zamestnancov.

	V roku 1996 bola vládou Slovenskej republiky schválená zvýhodnená osobitná stupnica platových taríf zdravotníckych zamestnancov a v roku 1997 bola ustanovená ďalšia osobitná stupnica platových taríf aj pre pedagogických zamestnancov. Týmito zmenami prišlo k rozpadu dovtedy jednotného systému odmeňovania zamestnancov rozpočtovej sféry.

	V zákone o verejnej službe, ktorý nadobudne účinnosť 1. apríla 2002 sú ustanovené  tri stupnice platových taríf
-	osobitná stupnica pre zdravotníckych pracovníkov v prílohe č. 4, 
-	osobitná stupnica pre pedagogických zamestnancov v prílohe č. 7 a
-	základná stupnica v prílohe č. 3, ktorá bude uplatňovaná u všetkých ostatných zamestnancov verejnej služby.

Okrem týchto stupníc zákon ustanovuje možnosť priznať zamestnancom, ktorí tvorivo interpretujú náročné umelecké diela osobný plat, a tiež na základe pozmeňujúcich návrhov poslancov, je ustanovená ďalšia odchýlka  od štandardného spôsobu určenia tarifného platu, ktorá platí pre zamestnancov určených verejnoprávnych inštitúcií a ďalších zdravotných poisťovní, zamestnancov vyšších územných celkov a obcí.

Vykonávacím predpisom k zákonu o verejnej službe bude nariadenie vlády Slovenskej republiky, ktorým sa ustanovia katalógy pracovných činností vo verejnej službe. Pracovné činnosti s prevahou duševnej práce uvedené v katalógu boli hodnotené jednotnou analytickou metódou, pri ktorej sa uplatnili kritéria odporúčané Medzinárodnou organizáciou práce. Účelom tohto  procesu hodnotenia pracovných činností a určovania relatívnej ceny práce bolo najmä poskytovať racionálnu základňu pre vytvorenie a uplatňovanie spravodlivého a objektívneho odmeňovania, napomáhať vytváraniu vzájomných relácií medzi existujúcimi pracovnými činnosťami, umožniť prijímať dôsledné a logické rozhodnutia o platových tarifách a platových stupňoch a určiť, nakoľko je hodnota práce navzájom porovnateľná, aby bolo možné zabezpečiť, že za práce rovnakej hodnoty bude vyplatená rovnaká odmena.

Schválením  odchýliek v systéme odmeňovania pre jednotlivé skupiny zamestnancov sa potierajú  vyššie uvedené zásady, výsledkom čoho je, že  zamestnanci sú za porovnateľné práce odmeňovaní rôznou úrovňou platu.

Napriek vyššie uvedenému považujeme za potrebné upozorniť, že schválenie návrhu  skupiny poslancov vyvolá vlnu požiadaviek na ďalšie novely zákona o verejnej službe, ktorými by sa mali ustanoviť odchýlky v odmeňovaní pre ďalšie skupiny zamestnancov tiež na to, že navrhovaná úprava by sa okrem 3 490 odborných zamestnancov rezortu Ministerstva kultúry Slovenskej republiky a krajských úradov, ktorí sú uvedení vo všeobecnej časti dôvodovej správy, týkala aj zamestnancov vyšších územných celkov a zamestnancov obcí, čo bude mať finančný dopad nielen na štátny rozpočet, ale aj na verejné rozpočty týchto zamestnávateľských subjektov.

Ministerstvo práce, sociálnych vecí a rodiny Slovenskej republiky nesúhlasí s predloženým návrhom skupiny poslancov,  realizáciou ktorého by prišlo k  ďalšej atomizácií systému odmeňovania zamestnancov pri vykonávaní verejnej služby a zvýšeným požiadavkám na štátny  rozpočet a verejné rozpočty.

Záver

	V zmysle uvedeného Ministerstvo práce, sociálnych vecí a rodiny Slovenskej republiky odporúča vláde nesúhlasiť s návrhom skupiny poslancov  Národnej rady Slovenskej republiky - členov Výboru Národnej rady Slovenskej republiky pre kultúru a médiá na vydanie zákona, ktorým sa dopĺňa zákon č. 313/2001 Z. z. o verejnej službe (tlač 1316).